Il-Kummissjoni Ewropea - Mistoqsijiet u tweġibiet Il-baġit tal-UE għall-irkupru: Mistoqsijiet u tweġibiet dwar il-Mekkaniżmu ta' Tranżizzjoni Ġusta Brussell, it-28ta' mejju 2020 X'se jinbidel għall-Mekkaniżmu ta' Tranżizzjoni Ġusta? It-tranżizzjoni lejn in-newtralità klimatika se tipprovdi opportunitajiet u sfidi għar-reġjuni u s-setturi b'mod differenti. Xi wħud se jaraw opportunitajiet aktar immedjati, xi wħud se jiffaċċjaw aktar sfidi minn oħrajn, u mhux kollha se jkollhom l-istess kapaċità li jlaħħqu mal-kost tal-aġġustament għat- tranżizzjoni klimatika. Biex tgħin lill-aktar reġjuni vulnerabbli jittrattaw l-ispejjeż soċjoekonomiċi tat- tranżizzjoni, f'Jannar 2020 il-Kummissjoni pproponiet Mekkaniżmu ta' Tranżizzjoni Ġusta ta' EUR 100 biljun li jikkonsisti fi tliet pilastri: Fond għal Tranżizzjoni Ġusta, skema ta' tranżizzjoni ġusta taħt l- InvestEU u faċilità ta' self tas-settur pubbliku. Il-mekkaniżmu huwa parti mill-Pjan ta' investiment Ewropew tal-Patt Ekoloġiku Ewropew ta' EUR 1 triljun propost f'Jannar. Fid-dawl tal-kriżi tal-coronavirus, saret saħansitra aktar urġenti mhux biss il-ħtieġa għal irkupru ekoloġiku sostenibbli, iżda wkoll il-ħtieġa li jingħata appoġġ lir-reġjuni l-aktar vulnerabbli. Din hija r- raġuni għaliex il-Kummissjoni Ewropea trid issaħħaħ il-Mekkaniżmu ta' Tranżizzjoni Ġusta bħala parti mill-mekkaniżmu tagħha ta' rispons għall-kriżijiet u fil-proposta l-ġdida tagħha għall-baġit fit-tul tal- UE li jmiss. Il-baġit globali tal-Fond għal Tranżizzjoni Ġusta se jiġi miżjud għal EUR 40 biljun u l- iskema ta' tranżizzjoni ġusta taħt l-InvestEU se tiġi msaħħa. Illum, il-Kummissjoni qed tippreżenta wkoll il-proposta tagħha għal faċilità ta' self tas-settur pubbliku, li se timmobilizza bejn EUR 25 biljun u EUR 30 biljun. B'kollox, il-Mekkaniżmu ta' Tranżizzjoni Ġusta issa huwa mistenni li jimmobilizza mill-inqas EUR 150 biljun ta' investiment pubbliku u privat. X'inhu l-ħlas supplimentari għall-Fond għal Tranżizzjoni Ġusta u għal xiex se jintuża? Minbarra l-proposta ta' EUR 7.5 biljun, il-Kummissjoni qed tipproponi finanzjament addizzjonali sostanzjali, ta' EUR 2.5 biljun taħt il-baġit tal-UE fit-tul li jmiss u ta' EUR 30 biljun minn Next Generation EU. Dan iġib it-total għall-Fond għal Tranżizzjoni Ġusta għal EUR 40 biljun. Il-finanzjament se jintuża biex jittaffew l-impatti soċjoekonomiċi tat-tranżizzjoni ekoloġika fir-reġjuni l-aktar affettwati, billi pereżempju jiġi appoġġat it-taħriġ mill-ġdid tal-ħaddiema, tingħata għajnuna lill-SMEs biex joħolqu opportunitajiet ekonomiċi ġodda, u b'mod ġenerali tiġi diversifikata l-attività ekonomika, b'investiment fil-futur tal-aktar reġjuni milquta. Allokazzjonijiet tal-Fond għal Tranżizzjoni Ġusta skont l-Istat Membru Allokazzjoni (M EUR, prezzijiet tal- 2018) X'se jinbidel għall-iskema ta' tranżizzjoni ġusta taħt l-InvestEU? Kif iddikjarat fil-Pjan ta' Investiment tal-Patt Ekoloġiku Ewropew, l-iskema ta' tranżizzjoni ġusta taħt l-InvestEU (il-Pilastru 2 tal-Mekkaniżmu ta' Tranżizzjoni Ġusta) se tipprovdi għal skema li tiġġenera investiment addizzjonali għall-benefiċċju ta' reġjuni ta' tranżizzjoni ġusta b'mod kumplimentari mal- Fond għal Tranżizzjoni Ġusta (il-Pilastru 1 tal-Mekkaniżmu ta' Tranżizzjoni Ġusta) u l-faċilità ta' self tas-settur pubbliku (il-Pilastru 3 tal-Mekkaniżmu ta' Tranżizzjoni Ġusta). L-Iskema ta' Tranżizzjoni Ġusta tal-InvestEU se tiġi msaħħa bħala konsegwenza taż-żieda tal-garanzija tal-InvestEU. Skont l-Iskema ta' Tranżizzjoni Ġusta tal-InvestEU, l-appoġġ għal investimenti f'reġjuni ta' tranżizzjoni ġusta se jkun possibbli permezz ta' kull waħda mit-twieqi ta' politika tal-InvestEU, skont il-ħtiġijiet ta' investiment speċifiċi identifikati mill-Istati Membri fil-pjanijiet ta' tranżizzjoni territorjali ġusta tagħhom. Dan l-appoġġ immirat lejn investimenti ekonomikament vijabbli minn entitajiet tas-settur privat u pubbliku f'dawn ir-reġjuni se jiġi implimentat permezz ta' prodotti finanzjarji tal-InvestEU proposti mis-sħab inkarigati mill-implimentazzjoni tal-InvestEU (eż. il-Grupp tal-Bank Ewropew tal-Investiment jew il-banek jew l-istituzzjonijiet promozzjonali nazzjonali). Għal dan il-għan, il-linji gwida ta' investiment tal-InvestEU li jistabbilixxu r-rekwiżiti għal operazzjonijiet ta' investiment appoġġati permezz tal-Fond InvestEU se jinkludu taqsima dwar l-Iskema ta' Tranżizzjoni Ġusta tal-InvestEU u l-modalitajiet ta' implimentazzjoni tagħha. X'inhi l-faċilità ta' self għas-settur pubbliku? Illum, il-Kummissjoni Ewropea u l-Bank Ewropew tal-Investiment qed jippreżentaw il-proposta għat- tielet pilastru taħt il-Mekkaniżmu ta' Tranżizzjoni Ġusta, b'mod partikolari l-faċilità ta' self għas- settur pubbliku. Il-faċilità se tiġi implimentata b'mod konġunt mill-Kummissjoni u l-Bank Ewropew tal-Investiment. Hija se tikkonsisti f'komponent ta' għotjiet li jiswa EUR 1.5 biljun mill-baġit tal-UE u komponent ta' self sa EUR 10 biljun mis-sorsi proprji tal-Bank Ewropew tal-Investiment. Il-Faċilità hija mistennija timmobilizza sa bejn EUR 25 biljun u EUR 30 biljun ta' investiment pubbliku għall- benefiċċju ta' oqsma bħall-infrastruttura tal-enerġija u tat-trasport, in-networks tat-tisħin distrettwali, it-trasport pubbliku, il-miżuri tal-effiċjenza enerġetika, l-infrastruttura soċjali u proġetti oħra li jistgħu jkunu ta' benefiċċju dirett għall-komunitajiet fir-reġjuni milquta u jnaqqsu l-ispejjeż soċjoekonomiċi tat-tranżizzjoni. Kif jistgħu l-Istati Membri jirċievu appoġġ minn din il-faċilità ta' self? L-investimenti kollha taħt il-Mekkaniżmu ta' Tranżizzjoni Ġusta, inkluża l-faċilità ta' self għas-settur pubbliku, se jeħtieġu li jiġu implimentati abbażi ta' pjanijiet territorjali ta' tranżizzjoni ġusta. L-Istati Membri se jħejju l-pjanijiet territorjali ta' tranżizzjoni ġusta tagħhom filwaqt li jqisu l-analiżi tal- Kummissjoni fl-eżerċizzju tas-Semestru Ewropew tal-2020 u jipprovdu deskrizzjoni ġenerali tal- proċess ta' tranżizzjoni sal-2030. Il-pjanijiet jeħtieġ li jkunu konsistenti mal-Pjanijiet Nazzjonali dwar l-Enerġija u l-Klima u t-tranżizzjoni lejn ekonomija newtrali għall-klima. Il-pjanijiet territorjali ta' tranżizzjoni ġusta se jidentifikaw l-aktar territorji milquta li għandhom jiġu appoġġati f'kull Stat Membru u l-oqsma ta' politika prijoritarji għal kull reġjun. L-approvazzjoni tal-pjanijiet territorjali ta' tranżizzjoni ġusta tippermetti aċċess għat-tliet pilastri tal- Mekkaniżmu ta' Tranżizzjoni Ġusta, inkluż it-tielet pilastru – il-faċilità ta' self għas-settur pubbliku. Il-komponent tal-għotja tal-faċilità se jkun ġestit b'ġestjoni diretta mill-Kummissjoni Ewropea u l- komponent tas-self se jiġi pprovdut mill-Bank Ewropew tal-Investiment, f'konformità mar-regoli, il- politiki u l-proċeduri tal-Bank. Biex jiġi żgurat l-aċċess għall-faċilità, il-komponent tal-għotja se jkun disponibbli għal proġetti eliġibbli fl-Istati Membri, permezz ta' pakketti nazzjonali li se jiġu allokati sa Diċembru 2024. Lil hinn minn din id-data, se jiġu mnedija sejħiet fil-livell tal-UE biex tiġi żgurata l- implimentazzjoni sħiħa tal-faċilità. Il-Faċilità se ssir effettiva wara li jiġi ffirmat Ftehim Amministrattiv bejn il-Kummissjoni u l-BEI. Liema reġjuni huma eliġibbli taħt il-faċilità ta' self? Bħala parti mill-Mekkaniżmu ta' Tranżizzjoni Ġusta, il-faċilità ta' self għas-settur pubbliku se tkun ta' benefiċċju għar-reġjuni l-aktar affettwati mit-tranżizzjoni għal Unjoni Ewropea newtrali fil-karbonju f'kull Stat Membru, kif identifikat fil-pjanijiet territorjali ta' tranżizzjoni ġusta approvati. Liema investimenti jistgħu jibbenefikaw mill-faċilità ta' self għas-settur pubbliku? L-investimenti kollha taħt il-faċilità ta' self għas-settur pubbliku għandhom jitwettqu abbażi ta' pjanijiet territorjali ta' tranżizzjoni ġusta u jridu jikkonformaw ukoll mal-politiki, ir-regoli u l- proċeduri ta' self tal-Bank Ewropew tal-Investiment. Irid jinkiseb finanzjament mill-Bank Ewropew tal-Investiment biex tkun tista' tiġi riċevuta l-għotja. Il-proġetti eliġibbli se jkunu dawk l-investimenti tas-settur pubbliku li jkunu ta' benefiċċju dirett għat-territorji u r-reġjuni identifikati, dment li jikkontribwixxu biex jintlaħqu l-ħtiġijiet speċifiċi tagħhom għall-iżvilupp li jirriżultaw mit-tranżizzjoni, f'konformità mal-pjanijiet territorjali ta' tranżizzjoni ġusta. Huma biss dawk il-proġetti li ma jiġġenerawx fluss suffiċjenti ta' dħul proprju u li ma jkunux jistgħu jiġu ffinanzjati fuq termini kummerċjali mingħajr l-element ta' appoġġ ta' għotja li jistgħu jkunu eliġibbli. Il-Faċilità tista' tappoġġa, pereżempju, l-infrastruttura tal-enerġija u tat-trasport, in- networks tat-tisħin distrettwali, il-miżuri tal-effiċjenza enerġetika inkluża r-rinnovazzjoni tal-bini, kif ukoll l-infrastruttura soċjali. Din il-lista mhijiex eżawrjenti. Għal aktar informazzjoni Baġit fit-tul tal-UE 2021-2027: Proposta tal-Kummissjoni Mejju 2020 Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Il-ba_it_tal-UE_g_all-irkupru__Mistoqsijiet_u_twe_ibiet_dwar_il-Mekkani_mu_ta__Tran_izzjoni__usta.pdf